**Ақмола облысы**

**Зеренді ауданы**

**Бұлақ негізгі мектебі**

**ЭССЕ**

**Тақырыбы: «Менің туған жерім»**

**Орындаған: 6-сынып оқушысы**

**Сұлтанбеков Мадияр**

**Жетекшісі: Қазақ тілі мен әдебиеті**

**пәнінің мұғалімі Омарова А.О.**

**(8-771-665-5032)**

**Бұлақ ауылы**

**Жасыл ел көшесі, 11**

**Эссе**

**Менің туған жерім**

Туған жер ... Туған ел... Осы екі ғана сөзде қаншама мағына, қаншама ой жатыр десеңізші?! Туған жердің қадірін әр адам әрқалай түсінетін шығар. Ал,мен үшін Туған жер қадірі дүниедегі ең ұлы деген нәрселермен пара-пар. Себебі, ол – менің әлпештеген анам, аялап өсірген әкем, туған-туысым, аға-әпкелерім, мені білім жолына жетелеген ұстаздарым, сол білімге ұмтылу жолындағы тай-құлындай тебіскен жора-жолдастарым дүниеге келген жер.

Менің Туған жерім, Отаным – кішкентай болса да, мен үшін аса қымбат әрі киелі - Бұлақ ауылы. Осы мекенде менің көңілді де шаттыққа толы, уайымсыз да,бейкүнә балалық шағым өтіп жатыр. Қызыққа толы туған ауылдың ауласын еш уақытта ұмытпақ емеспін. Балабақшадағы күндерім... Мектеп табалдырығын алғаш аттаған күн... Сыныптас достарыммен алғашқы таныстық... Бәрі-бәрі қазіргідей көз алдымда.

Біздің ауылдың табиғаты өте әсем, ауасы сондай таза. Суы деген мөп-мөлдір. «Бұлақ» деп аталуының да өз себебі бар: бұлақ көзінен аққан су күні - түні тынбай ағып, ауылдың сыртынан сылдырап сай ағып жатыр. Ауылымыздың адамдары осы судың көп пайдасын көріп жатыр. Бұлақ суы ішсе сусыныңды қандырады, әрі көз, құлақ ауырған адамдар суын емге алып, шипасын көреді. Малдары сол сайдан су ішсе, қаз-үйрегі шомылып кәреге батады. Әсіресе көктем айларында еріген қардың суы қосылып ,сайдан гүрілдеп аққаны құлаққа сондай жағымды естіледі.

Сондай-ақ ауылдың жан-жағын шағын-шағын ормандар қоршап тұр. Жалпы, біздің ауылдың табиғаты кез келген жыл мезгілінде өте керемет деп айта аламын. Қыста сырғанақ теуіп ойнасақ, көктемде бәйшешек жинаймыз. Жазда құлпынай терсек, күзде сүйікті мектебімізге барып, достарымызбен қауышамыз. Мен демалыс кезінде басқа қалаға барған кезде көп уақыт қала алмаймын, себебі ауылымды, өзімнің Туған жерімді сағынамын.

Туған жер – алтын бесік демекші, біз, өсіп келе жатқан жас ұрпақ, өзіміздің туған жеріміз үшін, оның табиғатының сақталуы үшін жауапкершілікті сезініп, өз мойнымызға алу керекпіз. Себебі, тіршілікте төрт құдырет – Күн, Жер, Ауа мен Су болса, олардың біреуінсіз тіршілік тоқтайды. Сондықтан да Туған жеріміздің табиғатын аялап, қастерлейік!